การประกอบธุรกิจของแต่ละผลิตภัณฑ์

-   ลักษณะผลิตภัณฑ์

บริษัทประกอบธุรกิจผลิตสีอุตสาหกรรม รวมทั้งผลิตภัณฑ์ที่เกี่ยวข้อง ได้แก่ แลคเกอร์ ทินเนอร์
และสารเติมแต่งต่างๆ ตามความต้องการของลูกค้า โดยบริษัทจะร่วมออกแบบ ปรับแต่ง
และผลิตสีตามรูปแบบการนำไปใช้งานของลูกค้าแต่ละราย ทั้งนี้
ทุกผลิตภัณฑ์จะต้องผ่านเกณฑ์มาตรฐานการใช้งาน
รวมถึงเกณฑ์การทดสอบตามมาตรฐานของกลุ่มอุตสาหกรรมหรือตามข้อกำหนดของลูกค้าด้วย
คุณสมบัติหลักของสีโดยทั่วไป คือ ความสวยงามของสี (Decoration) ได้แก่
คุณสมบัติด้านความสวยงามสะดุดตา ความเงา ความด้าน ความเป็นประกาย เป็นต้น
และการคุ้มครองชิ้นงาน (Protection) ได้แก่ คุณสมบัติด้านความทนทาน ทนแรงขีดข่วน
ทนต่อความร้อน ทนต่อการกัดกร่อนของสารเคมี สีไม่หลุดลอกง่าย เป็นต้น
ผลิตภัณฑ์หลักของบริษัทสามารถแบ่งออกเป็น 4 สายผลิตภัณฑ์ ดังนี้

1.  สีพ่นรถจักรยานยนต์

สีพ่นรถจักรยานยนต์ (Motorcycle Coatings)
เป็นสีที่ใช้สำหรับพ่นตัวถังและชิ้นส่วนรถจักรยานยนต์ มีคุณสมบัติสวยงามสะดุดตา ทนทานต่อแสงแดด
ทนต่อแรงกระแทก การขูดขีด การล้างด้วยน้ำยาทำความสะอาด
รวมถึงทนต่อการกัดกร่อนของน้ำมันเชื้อเพลิง ในการผลิตสีประเภทนี้
บริษัทเป็นผู้ได้รับอนุญาตให้ใช้สิทธิในการผลิตสีรถจักรยานยนต์ และได้รับเทคโนโลยีการผลิต
จากบริษัท BASF Coatings Japan ซึ่งเป็นเจ้าของลิขสิทธิ์สีพ่นรถจักรยานยนต์
และเป็นผู้ผลิตและจำหน่ายสีพ่นรถจักรยานยนต์รายใหญ่ในประเทศญี่ปุ่น โดยสามารถจำแนกได้ 3
กลุ่ม ดังนี้

1)  สีพ่นรถจักรยานยนต์กลุ่ม Hi-Urethane เป็นสีชนิด Two Components Polyurethane
    ใช้สำหรับพ่นชิ้นส่วนตัวถังรถจักรยานยนต์ที่ผลิตจากพลาสติก ABS (Acrylonitrile
    Butadiene Styrene) ได้แก่ ชิ้นส่วนตัวถังรถจักรยานยนต์
    นอกจากนี้ยังสามารถใช้กับชิ้นส่วนพลาสติก ABS อื่นๆ ได้อีกด้วย เช่น หมวกกันน็อค เป็นต้น

2)  สีพ่นรถจักรยานยนต์กลุ่ม BELCOAT เป็นสีชนิด Thermosetting Acrylic Melamine
    ใช้สำหรับพ่นชิ้นส่วนตัวถังรถจักรยานยนต์ที่ทำด้วยโลหะ (Phosphated Steel) ได้แก่
    ชิ้นส่วนถังน้ำมันรถจักรยานยนต์ เป็นต้น

3)  สีพ่นรถจักรยานยนต์พิเศษอื่นๆ เช่น สีพ่นรองพื้นเพื่อช่วยในการนำไฟฟ้า (Electro
    Conductive Primer) ซึ่งมีลักษณะพิเศษ คือ
    มีตัวประจุไฟฟ้าในสีซึ่งเป็นประจุไฟฟ้าขั้วตรงข้ามกับชิ้นงานที่เป็นโลหะ
    ทำให้ไม่เกิดการฟุ้งกระจายเวลาพ่นสี ซึ่งจะช่วยลดอัตราการสูญเสียขณะที่พ่น เป็นต้น

นอกจากนี้ บริษัทยังได้รับเทคโนโลยีการผลิตสีพ่นเรือจากบริษัท BASF Coatings Japan
ซึ่งเป็นเจ้าของลิขสิทธิ์ ซึ่งเป็นสีสำหรับพ่นเรือขนาดเล็กที่ผลิตจากผลิตภัณฑ์พลาสติก เช่น เจ็ตสกี
(Jet Ski) เรือเร็ว (Speed Boat) เป็นต้น

[] 0

รูปตัวอย่างผลิตภัณฑ์ที่ใช้สีพ่นรถจักรยานยนต์

2.  สีเคลือบบรรจุภัณฑ์

สีเคลือบบรรจุภัณฑ์ (Packaging Coatings)
เป็นสีที่ใช้สำหรับพ่น/เคลือบบรรจุภัณฑ์ที่ผลิตจากเหล็กที่ไม่เคลือบดีบุก (Tin Free Steel)
เหล็กเคลือบดีบุก (Tin Plated Steel) และอลูมิเนียม เช่น สีเคลือบกระป๋อง
สีเคลือบหลอดอลูมิเนียม และสีเคลือบฝาจีบ เป็นต้น
สีเคลือบบรรจุภัณฑ์จะต้องมีคุณสมบัติทนต่อการกัดกร่อนของสินค้าที่บรรจุอยู่ในบรรจุภัณฑ์ เช่น สารเคมี
ความร้อนจากสินค้า เป็นต้น องค์ประกอบของสีเคลือบบรรจุภัณฑ์นี้ ประกอบไปด้วย
แลกเกอร์สำหรับเคลือบภายในและภายนอก สีรองพื้น (Sizing) สีขาว (White Coatings)
และน้ำยาอาบเงา (Overprint Varnish)

เดือนมิถุนายน 2550 บริษัทได้ร่วมมือกับ Watson Standard Asia ประเทศสหรัฐอเมริกา
ซึ่งมีประสบการณ์ในธุรกิจสีเคลือบบรรจุภัณฑ์ยาวนานกว่า 100 ปี
มีการพัฒนาสีเคลือบบรรจุภัณฑ์ที่เป็นมิตรกับสิ่งแวดล้อมอย่างต่อเนื่อง ก่อตั้งบริษัท อีซึ่น วัตสัน โค๊ตติ้ง
จำกัด (“EWC”) เพื่อทำหน้าที่ผู้จัดจำหน่าย
โดยบริษัทเป็นผู้ผลิตสีเคลือบบรรจุภัณฑ์ในประเทศไทยรายเดียวให้แก่ EWC ตาม Know-how
ที่บริษัทคิดค้นและพัฒนาขึ้นรวมถึง Know-how ของ Watson Standard และ EWC
จะเป็นผู้จำหน่ายสีเคลือบบรรจุภัณฑ์ไปยังลูกค้าผู้ใช้สีอุตสาหกรรมต่อไป โดยในปี 2551
บริษัทได้ขยายกลุ่มลูกค้าผู้ผลิตกระป๋อง (Can Maker)
ภายในประเทศและส่งออกไปยังประเทศในภูมิภาคเอเชีย เช่น เวียดนาม ฟิลิปปินส์ สิงคโปร์
อินโดนีเซีย อินเดีย และทวีปออสเตรเลีย เป็นต้น สีเคลือบบรรจุภัณฑ์ที่บริษัทผลิตสามารถจำแนกได้
3 แบบ ดังนี้

1)  สีเคลือบบรรจุภัณฑ์ทั่วไป (General Can Coatings)
    ใช้สำหรับพ่น/เคลือบบรรจุภัณฑ์ที่ไม่ใช่อาหาร เช่น สีเคลือบอาบขาวสำหรับงานกระป๋องทั่วไป
    (White Coatings for General Can) สีเคลือบอาบขาวและอาบเงา
    สำหรับงานกระป๋องสเปรย์ (White Coatings and Varnish for Cone & Dome -
    Aerosol Cans) สีเคลือบอาบขาวและอาบเงา สำหรับหลอดอลูมิเนียม (Coatings for
    Collapsible Tubes) และ สีเคลือบอาบเงาสำหรับงานกระป๋องทั่วไป (Lacquer for
    General Line Can) เป็นต้น
    โดยคุณสมบัติของสีชนิดนี้จะทนต่อการขึ้นรูปบรรจุภัณฑ์ในการกระบวนการผลิตของลูกค้า
    ทนต่อสารเคมีที่อยู่ในตัวสินค้า และมีสีสันสวยงามสะดุดตา

2)  สีเคลือบบรรจุภัณฑ์อาหาร (Food Can Coatings) ใช้สำหรับพ่น/เคลือบบรรจุภัณฑ์อาหาร
    เช่น ฝาจีบ (Crown Coatings) Coatings for 2 piece and 3 piece Processed
    Food Can & Soft Drink และ Coatings for Easy Open Ends (E.O.E) เป็นต้น
    โดยคุณสมบัติของสีชนิดนี้ นอกจากจะต้องทนต่อการขึ้นรูปบรรจุภัณฑ์
    และทนต่อสารเคมีที่อยู่ในตัวสินค้าแล้ว สีเคลือบบรรจุภัณฑ์อาหาร จะต้องผ่านข้อกำหนดของ
    FDA (Food and Drug Administration) และมาตรฐานอื่นๆ
    ที่เกี่ยวข้องกับบรรจุภัณฑ์อาหาร

3)  อื่นๆ เช่น Air-dry side stripe lacquer
    ใช้สำหรับพ่น/เคลือบเพื่อซ่อมตะเข็บกระป๋องด้านนอกที่ขึ้นรูปเรียบร้อยแล้ว
    ในกรณีที่เกิดรอยถลอกหรือรอยขีดข่วนระหว่างกระบวนการผลิต

[]

  รูปตัวอย่างผลิตภัณฑ์ที่ใช้สีเคลือบบรรจุภัณฑ์

3.  หมึกพิมพ์

หมึกพิมพ์ (Printing Ink) ส่วนใหญ่เป็นหมึกที่พัฒนาจากเทคโนโลยีการผลิตของบริษัทเอง
โดยบริษัทสามารถผลิตได้ทั้งหมึกชุดสี่สี และหมึกสีพิเศษ ที่ใช้ในอุตสาหกรรมการพิมพ์ นอกจากนี้
ยังสามารถออกแบบและปรับแต่งคุณสมบัติต่างๆ ของสีหมึกพิมพ์
เพื่อให้ตรงตามความต้องการของลูกค้า และความเหมาะสมต่อการใช้งานได้
ส่วนใหญ่เป็นหมึกที่พัฒนาจากเทคโนโลยีการผลิตของบริษัทเอง
โดยบริษัทจำหน่ายภายใต้ตราสินค้าของตนเอง ได้แก่ นกบินคู่ เป็นต้น นอกจากนี้
บริษัทยังมีความร่วมมือกับ INX International Ink Co.
ในการเป็นผู้ผลิตและผู้จัดจำหน่ายหมึกพิมพ์ของ INX นอกจากนี้
บริษัทยังเป็นผู้ผลิตและผู้จัดจำหน่ายหมึกพิมพ์ยูวีของ INX เพียงผู้เดียวในประเทศไทย
หมึกพิมพ์ที่บริษัทผลิตสามารถจำแนกได้ 3 กลุ่ม ดังนี้

1)  หมึกพิมพ์สำหรับงานพิมพ์บนกระดาษ เป็นหมึกที่ใช้สำหรับงานสิ่งพิมพ์ต่างๆ เช่น หนังสือพิมพ์
    นิตยสาร โปสเตอร์ เป็นต้น โดยผลิตและจำหน่ายหมึกพิมพ์ทั้งสำหรับงานกระดาษยาวต่อเนื่อง
    เช่น กระดาษหนังสือพิมพ์ เป็นต้น และงานกระดาษแผ่น เช่น กระดาษปอนด์ เป็นต้น

2)  หมึกพิมพ์สำหรับงานพิมพ์บนโลหะ เป็นหมึกที่ใช้สำหรับงานพิมพ์บนโลหะภายนอก
    ซึ่งใช้กับงานพิมพ์ทั่วไป เช่น กระป๋องบรรจุภัณฑ์ และงานกระป๋องอาหาร
    ทั้งที่เป็นชิ้นงานที่มีส่วนผสมของดีบุก (Tin Plated Steel), ชิ้นงานที่ไม่มีส่วนผสมของดีบุก
    (Tin Free Steel) และอลูมิเนียม เป็นต้น
    โดยคุณสมบัติของหมึกพิมพ์ออฟเซทชนิดนี้จะยึดติดแน่นกับชิ้นงาน ทนการขึ้นรูปของชิ้นงาน
    ทนความร้อน และทนต่อสารเคมีต่างๆ ในกระบวนการใช้งานของลูกค้า

3)  หมึกพิมพ์พิเศษ เช่น

    -   หมึกพิมพ์ Dry Offset ที่ใช้พิมพ์บนชิ้นงานกระป๋องและบรรจุภัณฑ์โลหะอลูมิเนียม
        สามารถพิมพ์บนบรรจุภัณฑ์หลังการขึ้นรูปแล้ว

    -   หมึกพิมพ์ยูวี เป็นหมึกพิมพ์ที่ต้องผ่านคลื่นแสงอัลตร้าไวโอเล็ต (Ultra Violet)
        ในกระบวนการใช้งานส่วนใหญ่ใช้สำหรับพิมพ์บนบรรจุภัณฑ์อาหาร
        และเหมาะกับงานที่มีปริมาณมาก เนื่องจากมีคุณสมบัติแห้งเร็ว
        มีสีผิวเรียบสม่ำเสมอเพราะมีการไหลของเนื้อสีดี มีความทนทานต่อสารเคมี มีกลิ่นอ่อน
        รวมถึงไม่มีผลกระทบต่อสิ่งแวดล้อม

[]

  รูปตัวอย่างผลิตภัณฑ์ที่ใช้หมึกพิมพ์

4.  สีอุตสาหกรรมชนิดอื่นๆ

เป็นผลิตภัณฑ์สีและผลิตภัณฑ์ที่เกี่ยวข้องนอกเหนือจากที่กล่าวมา 4 ประเภทข้างต้น
ที่บริษัทได้รับอนุญาตให้ใช้สิทธิการผลิตจากเจ้าของสูตรลิขสิทธิ์ และผลิตภัณฑ์ที่เป็น Know-How
ของบริษัทเอง ซึ่งจำหน่ายให้แก่ลูกค้าทั่วไปนอกเหนือจากผลิตภัณฑ์หลักของบริษัท เช่น

1)  สีรถไฟ คือ สีสำหรับพ่นภายนอกตู้ขบวนรถไฟ และชิ้นส่วนต่างๆ ของรถไฟ
    เป็นสีที่บริษัทมีการพัฒนา Know-How ขึ้นเอง ทั้งนี้
    ในปัจจุบันบริษัทไม่มีการผลิตและจำหน่ายสีรถไฟ แต่หากมีคำสั่งซื้อจากลูกค้า
    บริษัทยังสามารถผลิตและจำหน่ายได้ โดยใช้ Know-How ที่บริษัทพัฒนาขึ้นเอง
    และจำหน่ายให้แก่ลูกค้าโดยใช้ตราสินค้าของบริษัท

2)  สีทาอาคาร เป็นสีสำหรับทาอาคาร บ้านเรือนต่างๆ ซึ่งเป็นสีที่ใช้ Know-How
    ของบริษัทในการผลิต
    และจำหน่ายให้แก่ลูกค้าโดยใช้ตราสินค้าของบริษัทเองและเคยจำหน่ายในอดีต ทั้งนี้
    ในปัจจุบันบริษัทไม่มีการผลิตและจำหน่ายสีทาอาคาร แต่หากมีคำสั่งซื้อจากลูกค้า
    บริษัทยังสามารถผลิตและจำหน่ายได้

3)  สีฝุ่น เป็นสีที่ใช้สำหรับอุปกรณ์หรือชิ้นงานที่ทำมาจากโลหะและเหล็ก เช่น เครื่องใช้ไฟฟ้า
    ตู้นิรภัย เฟอร์นิเจอร์เหล็ก เป็นต้น
    การพ่นสีชนิดนี้ใช้หลักการของประจุไฟฟ้าระหว่างตัวชิ้นงานที่เป็นโลหะกับสี
    จึงไม่มีเศษสีเหลือจากการพ่นเพราะสีที่เหลือจากการพ่นสามารถนำกลับมาใช้ใหม่ได้
    และสีฝุ่นเป็นสีประเภทไม่มีทินเนอร์ จึงเป็นการช่วยรักษาสิ่งแวดล้อมอีกด้วย บริษัทซื้อ
    Know-How สีฝุ่นมาจากบริษัท Kawakami Paint Mfg. (ประเทศญี่ปุ่น)
    ซึ่งบริษัทยังไม่มีการผลิตสีฝุ่น อย่างไรก็ตาม บริษัทสามารถที่จะพิจารณาต่อสัญญากับเจ้าของ
    Know-How ดังกล่าวหากเห็นว่าความต้องการสีฝุ่นในอุตสาหกรรมเพิ่มขึ้น

4)  ผลิตภัณฑ์อื่นๆ ได้แก่ เรซิ่น แลคเกอร์ ทินเนอร์ น้ำมันชักเงา และสารเติมแต่งต่างๆ เป็นต้น
    ปัจจุบันบริษัทจะผลิตและจำหน่ายเมื่อได้รับคำสั่งซื้อ (Order) จากลูกค้า
    โดยใช้ตราสินค้าของบริษัทเอง

    -   การตลาดและภาวะการแข่งขัน

ลักษณะเฉพาะของตลาดสีอุตสาหกรรม

อุตสาหกรรมสีสามารถจำแนกตามลักษณะการใช้งานได้เป็นสองประเภท คือ
สีทาอาคารและสีอุตสาหกรรม อุตสาหกรรมสีทาอาคารนั้นจะมีผู้ผลิตในตลาดเป็นจำนวนมาก
มีการขยายตัวตามภาวะการก่อสร้าง และมีการแข่งขันสูงด้านราคา ส่วนสีอุตสาหกรรมนั้น
มีจำนวนผู้ผลิตและขนาดตลาดของสีแต่ละชนิดขึ้นอยู่กับฐานลูกค้าความยากง่ายของเทคโนโลยีและสูตรการผลิต
และไม่ใช้กลยุทธ์การแข่งขันด้านราคาเป็นปัจจัยสำคัญ
ดังนั้นตลาดสีอุตสาหกรรมจะมีความแตกต่างจากตลาดสีทาอาคาร
ลักษณะสำคัญของวิถีการตลาดของสีอุตสาหกรรมได้แก่

1)  ลูกค้าผู้ใช้สีจะคำนึงถึงตราสินค้า และเจ้าของหรือผู้คิดค้น Know-How เป็นสำคัญ
    โดยพฤติกรรมของลูกค้าผู้ใช้สีจะมีความภักดีต่อตราผลิตภัณฑ์ (Brand Royalty)
    ที่มีระดับคุณภาพตรงตามความต้องการของลูกค้า เพราะในการเลือกใช้สี ลูกค้าจะเลือกสีที่ใช้
    และพิจารณาผู้ผลิตที่ตรงกับความต้องการและข้อกำหนดของลูกค้า
    ตั้งแต่การเริ่มวางสายการผลิตของลูกค้า ดังนั้น
    หากลูกค้าต้องการเปลี่ยนมาใช้สีของผู้ผลิตที่แตกต่างกัน
    จึงอาจต้องมีการปรับเปลี่ยนสายการผลิตสินค้าของลูกค้า หรือหยุดสายการผลิต
    จึงทำให้ลูกค้ามีต้นทุนในการเปลี่ยนแปลงค่อนข้างสูง (Switching Cost) อย่างไรก็ตาม
    ต้นทุนสีเมื่อเปรียบเทียบกับต้นทุนของสินค้า (Total Product Cost) จะมีสัดส่วนที่น้อยมาก
    เช่น ต้นทุนสีที่ใช้เทียบกับต้นทุนการผลิตรถยนต์ทั้งคัน
    ลูกค้าจึงมีความภักดีต่อตรายี่ห้อของสีที่ตนใช้
    (รายละเอียดเพิ่มเติมในสรุปผลิตภัณฑ์และลิขสิทธิ์ทั้งหมดที่บริษัท ในส่วนที่ 2 ข้อ 2) ทั้งนี้
    ผู้ผลิตสีต้องสามารถผลิตสีให้ตรงตามเฉดสีและตรงตามคุณสมบัติที่ลูกค้าต้องการ
    รวมถึงมีการส่งมอบสินค้าตรงเวลา
    เนื่องจากสีอุตสาหกรรมเป็นส่วนประกอบหนึ่งของชิ้นงานที่ลูกค้าจะนำไปผลิต
    หากมีการส่งมอบสีล่าช้า
    อาจทำให้ลูกค้าเกิดอุปสรรคต่อเนื่องในการผลิตสินค้าได้จากการที่กระบวนการผลิตชะลอหรือหยุดลง
    ดังนั้น ลูกค้าจึงมีความต้องการสีที่มีมาตรฐานและคุณภาพระดับสูง
    ซึ่งการที่ผู้ผลิตสีใช้ตราสินค้าหรือผลิตสีโดยใช้ Know-How
    ที่เป็นที่ยอมรับของลูกค้าจึงแสดงได้ว่าผู้ผลิตมีมาตรฐานและคุณภาพที่เชื่อถือได้

2)  แม้ว่าวิธีการผลิตสีจะมีเทคโนโลยีการผลิตที่ไม่ซับซ้อน
    แต่ผู้ผลิตที่ได้มาตรฐานส่วนใหญ่ต้องพึ่งพาสูตรและวัตถุดิบเฉพาะในการผลิตสี
    ซึ่งเป็นความลับทางการค้า ทำให้ผู้ผลิตสีต้องร่วมทุนกับเจ้าของลิขสิทธิ์
    เพื่อให้ได้รับสูตรการผลิตและคุณภาพที่ลูกค้ายอมรับ

3)  การที่ผู้ผลิตสีสามารถใช้ Know-How ของเจ้าของลิขสิทธิ์ที่มีชื่อเสียง
    จะเป็นสิ่งแสดงถึงระดับมาตรฐานและคุณภาพของผู้ผลิตด้วย เช่น
    กลุ่มผู้ผลิตรถจักรยานยนต์รายใหญ่ในประเทศญี่ปุ่นจะใช้สีของ BASF Coatings Japan
    สำหรับพ่นชิ้นส่วนรถจักรยานยนต์ เป็นต้น

4)  ช่องทางการจำหน่ายของสีอุตสาหกรรมนั้น ผู้ผลิตสีส่วนใหญ่จะส่งสินค้าผ่านผู้จัดจำหน่าย
    ซึ่งแต่ละบริษัทจะมีผู้จัดจำหน่ายของตนเพื่อไปจำหน่ายอีกทอดหนึ่ง
    แต่ในบางกรณีผู้ผลิตสีสามารถจัดจำหน่ายโดยตรงให้แก่ลูกค้าปลายทางได้ด้วย

กลยุทธ์การตลาด

บริษัทดำเนินธุรกิจการผลิตสีอุตสาหกรรมมานานกว่า 40 ปี
มีชื่อเสียงเป็นที่ยอมรับจากลูกค้าด้วยดีมาตลอด โดยบริษัทมีกลยุทธ์ที่สำคัญ ได้แก่

1)  นโยบายด้านการรักษาคุณภาพผลิตภัณฑ์ เนื่องจากลูกค้าผู้ใช้สี (End User)
    จะให้ความสำคัญในมาตรฐานคุณภาพระดับสูงและตระหนักถึงการรักษาสิ่งแวดล้อม

2)  การเพิ่มสายการผลิต และขยายกำลังการผลิต เพื่อเพิ่มผลิตภัณฑ์สี
    และขยายกำลังการผลิตในสีที่สามารถตอบสนองอุตสาหกรรมต่อเนื่องที่มีอัตราการเติบโตสูง

3)  การวิจัยและพัฒนาเทคโนโลยีอย่างต่อเนื่อง
    ทำให้บริษัทสามารถให้คำแนะนำแก่ลูกค้าเพื่อให้สามารถนำสีไปใช้ได้เต็มประสิทธิภาพ
    และเพิ่มความสามารถในการแข่งขันโดยการสร้างความแตกต่างจากคู่แข่ง ทั้งนี้
    บริษัทมีการร่วมวิจัยและพัฒนากับเจ้าของ Know-How เพื่อให้สีมีคุณสมบัติที่พิเศษ
    และสอดคล้องกับความต้องการของตลาด
    การร่วมพัฒนาสูตรวัตถุดิบทำให้ต้นทุนวัตถุดิบที่ใช้ในการผลิตต่ำลง นอกจากนี้
    บริษัทยังมีการวิจัยและพัฒนาขึ้นเอง เช่น
    การวิจัยและพัฒนาเพื่อการปรับการใช้งานสีให้สอดคล้องกับสภาพแวดล้อมในประเทศไทย
    ซึ่งแตกต่างจากสภาพแวดล้อมในประเทศของเจ้าของ Know-How

4)  การพัฒนาอย่างต่อเนื่อง (Sustainable Development) คือ
    การให้บริการที่ดีต่อลูกค้าโดยใช้กลยุทธ์ทางการตลาด ได้แก่
    การพัฒนาความสัมพันธ์อันดีกับลูกค้าอย่างต่อเนื่อง การสร้างพันธมิตรทางธุรกิจกับคู่ค้า
    (Alliance Strategy) การบริหารจัดการสิ่งแวดล้อมและความปลอดภัย
    โดยการเข้าร่วมเป็นสมาชิกกลุ่ม Responsible Care ในประเทศไทย
    เพื่อให้บริษัทเป็นที่ยอมรับต่อลูกค้าในเรื่องการบริหารจัดการสิ่งแวดล้อมและความปลอดภัย

กลุ่มลูกค้าเป้าหมาย

บริษัทมีฐานลูกค้าสำคัญ คือ ลูกค้าผู้ใช้สีเพื่อนำไปเป็นส่วนประกอบของสินค้า หรือเพิ่มมูลค่าสินค้า
เช่น ผู้ผลิตชิ้นส่วนรถจักรยานยนต์ ผู้ผลิตกระป๋องบรรจุภัณฑ์ และสิ่งพิมพ์ต่างๆ เป็นต้น ปัจจุบัน
ส่วนใหญ่เป็นลูกค้าภายในประเทศประมาณร้อยละ 95 และลูกค้าต่างประเทศประมาณร้อยละ 5
ของลูกค้าทั้งหมด ลักษณะของกลุ่มลูกค้าสามารถจำแนกตามอุตสาหกรรมดังนี้

1) ลูกค้าในกลุ่มอุตสาหกรรมยานยนต์ เป็นลูกค้ากลุ่มผู้ใช้สีในการผลิตชิ้นส่วนรถยนต์
ชิ้นส่วนรถจักรยานยนต์

2) ลูกค้าในกลุ่มอุตสาหกรรมบรรจุภัณฑ์ เป็นลูกค้าผู้ใช้สีในการเคลือบบรรจุภัณฑ์ เช่น
อาหารกระป๋อง กระป๋องน้ำอัดลม ฝาจีบ หลอดยาสีฟัน เป็นต้น

3) ลูกค้าในกลุ่มอุตสาหกรรมสิ่งพิมพ์ เป็นลูกค้าผู้ใช้หมึกพิมพ์ในสิ่งพิมพ์ต่างๆ เช่น หมึกหนังสือพิมพ์
หมึกพิมพ์บรรจุภัณฑ์โลหะ เป็นต้น

การจำหน่ายและช่องทางการจำหน่าย

ช่องทางการจำหน่ายของบริษัทสามารถแบ่งได้เป็น 2 ช่องทางหลัก ได้แก่ การจำหน่ายโดยตรง
และการจำหน่ายผ่านผู้จัดหน่าย ซึ่งในปี 2551
สัดส่วนมูลค่าการจำหน่ายให้ลูกค้าโดยตรงคิดเป็นร้อยละ 18 และการขายผ่านผู้จัดจำหน่ายร้อยละ
82 ของรายได้จากการขาย โดยมีรายละเอียดดังนี้

1.  การจำหน่ายให้ลูกค้าโดยตรง ได้แก่ หมึกพิมพ์ และสีอุตสาหกรรมอื่นๆ หมึกพิมพ์ ได้แก่
    หมึกพิมพ์กระดาษ และหมึกพิมพ์โลหะ
    เป็นผลิตภัณฑ์ที่ไม่มีความยุ่งยากซับซ้อนในการใช้งานและลูกค้ามีทักษะในการใช้งานหมึกพิมพ์อยู่แล้ว
    บริษัทใช้กลยุทธ์โดยการตั้งทีมงานขายและให้บริการผลิตภัณฑ์หมึกพิมพ์ไปยังกลุ่มผู้ใช้หมึกพิมพ์โดยตรงและทั่วถึง

2.  การจำหน่ายผ่านผู้จัดจำหน่าย บริษัทมีการจำหน่ายสีพ่นรถจักรยานยนต์ และสีเคลือบบรรจุภัณฑ์
    ถึงแม้ว่าบริษัทจะมีการจำหน่ายสีทั้งสองประเภทผ่านผู้จัดจำหน่าย
    แต่บริษัทมีรักษาความสัมพันธ์ที่ดีกับลูกค้า โดยเน้นการให้บริการตั้งแต่ก่อนการผลิต ได้แก่
    การที่บริษัทเข้าไปมีส่วนร่วมในการวางแผนการผลิตของลูกค้าเพื่อทราบปริมาณความต้องการของลูกค้า
    จนถึงบริการหลังการขายด้วย รายละเอียดการจำหน่ายผ่านผู้จัดจำหน่ายมีดังต่อไปนี้

    1.  สีพ่นรถจักรยานยนต์ บริษัทจำหน่ายสีพ่นรถจักรยานยนต์ทั้งหมด ผ่าน NTL
        ซึ่งเป็นบริษัทย่อย โดยขั้นตอนการจำหน่ายผ่านผู้จัดจำหน่ายเริ่มจาก NTL
        มีคำสั่งซื้อสีพ่นรถจักรยานยนต์ตามความต้องการของลูกค้าให้บริษัทผลิต โดยใช้
        Know-How การผลิตของ BASF Coatings Japan
        ซึ่งเป็นผู้จำหน่ายสีพ่นรถจักรยานยนต์รายใหญ่รายหนึ่งในญี่ปุ่น
        และมีฐานลูกค้าผู้ใช้สีในประเทศญี่ปุ่นเป็นจำนวนมาก
        ซึ่งบริษัทจะต้องจ่ายค่าลิขสิทธิ์จากการใช้ Know-How การผลิตให้แก่ BASF Coatings
        Japan ตามสัญญาซื้อ Know-How จากนั้น NTL
        จะทำหน้าที่เป็นผู้จัดจำหน่ายสีพ่นรถจักรยานยนต์ทั้งหมดไปยังลูกค้าผู้ใช้สี
        อย่างไรก็ตามในกำหนดราคาขายสีนั้น
        บริษัทจะเป็นผู้กำหนดราคาขายโดยใช้วิธีต้นทุนบวกกำไร

    2.  สีเคลือบบรรจุภัณฑ์ จำหน่ายให้ลูกค้าในกลุ่มอุตสาหกรรมบรรจุภัณฑ์ ผ่าน EWC
        บริษัทจะให้ความสำคัญกับกลุ่มลูกค้าผู้ใช้สีเคลือบบรรจุภัณฑ์
        เนื่องจากข้อกำหนดหรือมาตรฐานของสีเคลือบบรรจุภัณฑ์จะมีความเข้มงวดมากกว่าสีประเภทอื่น
        โดยเฉพาะสีเคลือบบรรจุภัณฑ์อาหาร ดังนั้น
        บริษัทจะเข้าไปมีส่วนร่วมในการวางแผนการผลิตของลูกค้า
        มีทีมงานขายสีเคลือบบรรจุภัณฑ์ที่รับผิดชอบดูแลการขายและให้บริการอย่างทั่วถึง
        รวมถึงบริการหลังการขายด้วย

ช่องทางการจำหน่ายของบริษัท สามารถแสดงได้ดังภาพต่อไปนี้

[]

-   ภาวะอุตสาหกรรมและการแข่งขัน

ภาวะอุตสาหกรรม

อุตสาหกรรมสีในประเทศสามารถจำแนกกลุ่มผู้ประกอบการตามลักษณะการใช้งานสี คือ สีทาอาคาร
ซึ่งได้แก่ สีน้ำพลาสติก สีน้ำมัน หรือสีเคลือบเงา และอีกกลุ่มหนึ่ง คือ สีอุตสาหกรรม ได้แก่
สียานยนต์ สีทาเรือ สีผงที่ใช้ในอุตสาหกรรมเครื่องไฟฟ้า และสีเคลือบบรรจุภัณฑ์

มูลค่าตลาดสีภายในประเทศโดยรวมในปี 2551 ยังคงใกล้เคียงกับ ปี 2550 ซึ่งมีมูลค่าประมาณ
2.5 หมื่นล้านบาท และพบว่าปริมาณการจำหน่ายสีทาอาคารลดลงตามภาวะตลาดอสังหาริมทรัพย์
อย่างไรก็ตาม ในส่วนของสีอุตสาหกรรมมีปริมาณจำหน่ายเพิ่มขึ้น
ตามการขยายตัวของอุตสาหกรรมต่อเนื่อง ได้แก่ อุตสาหกรรมยานยนต์ และ อุตสาหกรรมบรรจุภัณฑ์
เป็นต้น (ที่มา: สมาคมผู้ผลิตสีไทย)

การแข่งขัน

สีอุตสาหกรรมเป็นอุตสาหกรรมเคมีภัณฑ์ขั้นปลายที่มีความเกี่ยวเนื่องกับอุตสาหกรรมอื่นๆ
ดังนั้นการเติบโตของอุตสาหกรรมสีจึงขึ้นอยู่กับอุตสาหกรรมต่อเนื่องผู้ใช้สี (End User) ได้แก่
อุตสาหกรรมยานยนต์ อุตสาหกรรมก่อสร้าง อุตสาหกรรมบรรจุภัณฑ์ อุตสาหกรรมเครื่องใช้ไฟฟ้า
และอุตสาหกรรมสิ่งพิมพ์ เป็นต้น
การแข่งขันในตลาดสีอุตสาหกรรมไม่ใช้กลยุทธ์ด้านราคาเหมือนกับตลาดสีทาอาคารที่มีการแข่งขันด้านราคาสูง
ความสามารถในการแข่งขันในตลาดสีอุตสาหกรรมและปัจจัยสำคัญที่ทำให้ผู้ประกอบการผลิตสีอุตสาหกรรมจะประสบความสำเร็จได้นั้น
จะขึ้นอยู่กับ การยอมรับและเป็นที่รู้จักจากลูกค้า
ผู้ผลิตสีอุตสาหกรรมที่ได้มาตรฐานส่วนใหญ่ต้องพึ่งพาสูตรและวัตถุดิบเฉพาะในการผลิตสี
ซึ่งเป็นความลับทางการค้าทำให้ผู้ผลิตสีต้องร่วมทุนกับต่างประเทศและส่งผลให้ผู้ผลิตสีเป็นที่ยอมรับของลูกค้า
ส่วนปัจจัยสำคัญที่ทำให้ผู้ผลิตสามารถรักษาส่วนถือครองตลาดได้ คือ
ชื่อเสียงในการรักษามาตรฐานและคุณภาพของสี การส่งมอบงานตรงเวลา
ความสามารถในการพัฒนาเทคโนโลยีให้สามารถรองรับความต้องการของลูกค้าได้
รวมถึงการร่วมมือทางการค้ากับคู่ค้า อันได้แก่ การร่วมมือทางการค้ากับผู้คิดค้น Know-How
ในการผลิตสี เพื่อร่วมกับผู้ผลิตในการพัฒนาเทคโนโลยีให้สามารถรองรับการผลิตตาม Know-How
ใหม่ๆ ได้ การร่วมมือทางการค้ากับผู้จัดจำหน่ายวัตถุดิบ เพื่อให้ผู้ผลิตสามารถจัดซื้อวัตถุดิบเฉพาะ
ตามสูตรการผลิตที่เป็นความลับทางการค้าได้ และการร่วมมือทางการค้ากับผู้จัดจำหน่ายสี
เพื่อขยายฐานลูกค้าผู้ใช้สีโดยใช้เครือข่ายลูกค้าของผู้ร่วมทุน เป็นต้น ทั้งนี้
บริษัทมีความได้เปรียบทางการแข่งขันในอุตสาหกรรม เนื่องจาก

1)  บริษัทประกอบธุรกิจการผลิตสีอุตสาหกรรมมายาวนาน
    มีประสบการณ์และความเชี่ยวชาญเป็นอย่างดีและบริษัทมีผลิตภัณฑ์ที่คลอบคลุมสีอุตสาหกรรมเกือบทุกประเภท
    (Integrated Industrial Paints)
    ทำให้ช่วยลดความเสี่ยงในการพึ่งพาอุตสาหกรรมใดอุตสาหกรรมหนึ่ง
    หากภาวะอุตสาหกรรมนั้นๆ มีความผันผวน

2)  บริษัทมีความร่วมมือกับผู้คิดค้นและเจ้าของ Know-How ที่มีชื่อเสียงทั้งจากประเทศญี่ปุ่น
    เยอรมนี และสหรัฐอเมริกา บริษัทจึงเป็นที่ยอมรับของลูกค้าในฐานะที่เป็นผู้ผลิตสีโดยใช้
    Know-How ที่ได้มาตรฐาน เชื่อถือได้และเป็นที่รู้จักในระดับสากล
    จึงทำให้บริษัทสามารถแข่งขันได้
    เนื่องจากพฤติกรรมของผู้ใช้สีอุตสาหกรรมจะคำนึงถึงตราสินค้าและเจ้าของหรือผู้คิดค้น
    Know-How เป็นสำคัญ

3)  บริษัทมีความร่วมมือทางการค้า และมีการทำสัญญาจ้างผลิตระหว่างบริษัทและผู้จัดจำหน่าย
    เพื่อให้ผู้จัดจำหน่ายสามารถจัดหาวัตถุดิบได้ตรงตามสูตรลิขสิทธิ์การผลิตสี
    ซึ่งสูตรลิขสิทธิ์การผลิตสีนี้เป็นส่วนสำคัญที่สุดในธุรกิจสีอุตสาหกรรมและเป็นความลับทางการค้า
    ดังนั้น บริษัทจึงสามารถมีวัตถุดิบที่ใช้ในการผลิตอย่างเพียงพอและต่อเนื่อง

4)  บริษัทมีจุดเด่นในด้านความยืดหยุ่นของการผลิตตามปริมาณการสั่งซื้อของลูกค้าที่สามารถผลิต
    Batch Size ที่มีปริมาณน้อย ซึ่งส่วนใหญ่เป็นคำสั่งซื้อจากลูกค้าประจำ
    โดยบริษัทจะมีอัตราการใช้กำลังการผลิตรวมอยู่ที่ประมาณร้อยละ 70-80
    ของกำลังการผลิตสูงสุด
    และยังสามารถควบคุมต้นทุนการผลิตได้ต่ำใกล้เคียงกับการผลิตในปริมาณมาก

5)  บริษัทมีการจำหน่ายสีพ่นมอเตอร์ไซด์และสีพ่นพลาสติกผ่านผู้จัดจำหน่าย ซึ่งเป็นบริษัทย่อย
    และบริษัทร่วมทุนที่มีเครือข่ายลูกค้าทั้งในประเทศและต่างประเทศมากมาย
    ทำให้บริษัทมีโอกาสในการขยายฐานลูกค้ามากขึ้น
    นอกจากนี้บริษัทยังมีการจำหน่ายสีเคลือบบรรจุภัณฑ์ และหมึกพิมพ์
    โดยตรงผ่านทีมงานขายตรงของบริษัทเอง

6)  บริษัทมีความสัมพันธ์ที่ดีกับลูกค้า โดยเน้นการให้บริการตั้งแต่ก่อนการผลิต ได้แก่
    การที่บริษัทเข้าไปมีส่วนร่วมในการวางแผนการผลิตของลูกค้าเพื่อทราบปริมาณความต้องการของลูกค้า
    จนถึงบริการหลังการขายด้วย

การแข่งขันในตลาดสีอุตสาหกรรม จะแตกต่างกันไปตามประเภทของสี ซึ่งผู้ผลิตรายใหญ่มีดังต่อไปนี้

+-------------+---------------------------+---------------------------+
| ประเภทสี     | ผู้ผลิต/ ผู้จัดจำหน่าย           |                           |
+-------------+---------------------------+---------------------------+
|             | ผู้ผลิตในประเทศ              | ผู้นำเข้าจากต่างประเทศ        |
+-------------+---------------------------+---------------------------+
| สีพ่นรถยนต์    | Nippon (ตราผึ้ง), Thai      | BASF Coatings (ตรานกแก้ว), |
|             | Kansai (ตราพัด),           | Dupont                    |
|             |                           |                           |
|             | Thai DNT                  |                           |
+-------------+---------------------------+---------------------------+
| สีพ่น         | Eason Paint (ตรา          | -                         |
| รถจักรยานยนต์ | NOF-จำหน่ายผ่าน NTL),       |                           |
|             | Nippon, Thai Kansai       |                           |
|             | (ตราพัด), Thai DNT         |                           |
+-------------+---------------------------+---------------------------+
| สีเ          | Eason Paint (ตรา Eason    | Valspar, TOYO, WR Grace   |
| คลือบบรรจุภัณฑ์ | และ Watson Standard       |                           |
|             | -จำหน่ายผ่าน EWC),          |                           |
|             | WR Grace, ICI, PPG        |                           |
+-------------+---------------------------+---------------------------+
| หมึกพิมพ์      | Eason Paint (ตรา Eason    | TOYO, DIC, SICPA,INX      |
|             | และนกบินคู่-จำหน่ายโดยตรง),   | (นำเข้าส่วนที่บริษัทไม่ได้ผลิต)    |
|             | TOYO, DIC, INX            |                           |
+-------------+---------------------------+---------------------------+

ที่มา : จากการสัมภาษณ์ผู้บริหาร

ทั้งนี้ บริษัทเป็นผู้ผลิตสีอุตสาหกรรมประเภทสีพ่นรถจักรยานยนต์รายใหญ่รายหนึ่งในประเทศ
โดยบริษัทมีส่วนแบ่งตลาดโดยประมาณ ดังนี้

  ----------------- -------------------------------------------------------- -------------------- ---------
  ประเภทสี           ผลิตภัณฑ์ที่เกี่ยวข้อง                                           ส่วนแบ่งตลาดของบริษัท*   

                                                                             2550                 2551

  1. สีพ่นรถจักรยานยนต์ ชิ้นส่วนและตัวถังรถจักรยานยนต์                                  40%                  45%

  3. สีเคลือบบรรจุภัณฑ์  กระป๋อง หลอดอลูมิเนียม ฝาจีบ                                  10%                  10%
                    และบรรจุภัณฑ์ที่มีคุณสมบัติทนต่อการกัดกร่อนของสินค้าที่บรรจุอยู่ในบรรจุภัณฑ์                        

  4. หมึกพิมพ์         หมึกชุด 4 สีสำหรับงาน UV และหมึกพิเศษสำหรับกระป๋องเครื่องดื่มอลูมิเนียม 40%                  60%

  5.                สีฝุ่น สีรถไฟ และสีทาอาคาร                                    1%                   1%
  สีอุตสาหกรรมชนิดอื่น ๆ                                                                               
  ----------------- -------------------------------------------------------- -------------------- ---------

หมายเหตุ : *ส่วนแบ่งตลาดของบริษัท
จากประมาณมูลค่าการจำหน่ายในตลาดสีอุตสาหกรรมภายในประเทศ

ที่มา : จากการสัมภาษณ์ผู้บริหาร

ความยากง่ายในการเข้า-ออกธุรกิจสีอุตสาหกรรม ขึ้นอยู่กับการเป็นที่ยอมรับของลูกค้า
โดยผู้ผลิตในกลุ่มสีอุตสาหกรรมเดียวกับบริษัท จะต้องมีมาตรฐานการผลิตในระดับสูง
สามารถผลิตสีได้ตามเฉดที่ลูกค้าต้องการ มีบริการทางเทคนิคที่รวดเร็วและมีประสิทธิภาพ นอกจากนี้
ยังต้องมีความร่วมมือระหว่างผู้ผลิตสีอุตสาหกรรม และผู้ผลิตในอุตสาหกรรมต่อเนื่อง
รวมถึงผู้จัดจำหน่าย เนื่องจากสิ่งสำคัญของการผลิตสีอุตสาหกรรม คือ สูตรการผลิต แม้ว่า
เทคโนโลยีการผสมสีจะไม่ซับซ้อน แต่ผู้ผลิตที่ได้มาตรฐานต้องพึ่งพาสูตรในการผสม
ซึ่งเป็นความลับทางการค้าทำให้ส่วนใหญ่ผู้ผลิตต้องร่วมทุนกับต่างประเทศ
หรือผู้ผลิตอาจพัฒนาสูตรการผลิตขึ้นเอง
แต่สีจะต้องได้มาตรฐานของกลุ่มอุตสาหกรรมต่อเนื่องหรือตามข้อกำหนดของลูกค้าผู้ใช้สี (End
User) เป็นหลัก ดังนั้น โดยส่วนใหญ่แล้วลูกค้าผู้ใช้สีจะมีส่วนสำคัญในการคัดเลือกและกำหนดผู้ผลิต

ตลาดสีอุตสาหกรรมจะมีความแตกต่างกันตามสูตร ส่วนผสม รูปแบบภาชนะที่บรรจุ ชื่อยี่ห้อ
ทำให้ผู้ผลิตมีอำนาจตลาดในสีของตนในระดับหนึ่ง ตัวอย่างเช่น สีเคลือบบรรจุภัณฑ์อาหาร
ซึ่งต้องมีความปลอดภัย และคุณภาพสูง สีที่จะส่งออกไปยัง สหภาพยุโรป
ต้องผ่านการรับรองด้านสิ่งแวดล้อมและมีเครื่องหมายรับรอง เป็นต้น ดังนั้น
การประกอบธุรกิจสีอุตสาหกรรม จึงต้องใช้ทั้งเงินทุน การวิจัยและพัฒนาอย่างต่อเนื่อง ประสบการณ์
และการเป็นที่ยอมรับของลูกค้า
ปัจจัยดังกล่าวจึงเป็นอุปสรรคสำคัญในการเข้ามาประกอบธุรกิจสำหรับผู้ผลิตรายใหม่

-   แนวโน้มการเจริญเติบโตของอุตสาหกรรมยานยนต์

ผลการประกอบธุรกิจของบริษัทในปี 2551 พบว่ารายได้หลักร้อยละ 68.2 มาจากสีกลุ่มยานยนต์
บริษัทจึงได้ขยายธุรกิจสีพ่นรถจักรยานยนต์ไปยังประเทศเวียดนาม
เนื่องจากความต้องการรถจักรยานยนต์ในเวียดนามเพิ่มมากขึ้นอย่างต่อเนื่อง
ประกอบกับรถยนต์ยังคงมีราคาแพง และสภาพถนนและการสัญจรเหมาะสำหรับการใช้รถจักรยานยนต์

ภาวะอุตสาหกรรมรถจักรยานยนต์

อุตสาหกรรมรถจักรยานยนต์ไทยมีปริมาณการขายเติบโตอย่างต่อเนื่องตั้งแต่ปี 2545 – 2548
เนื่องจากการขยายตัวของเศรษฐกิจของประเทศไทยและการเพิ่มขึ้นของกำลังซื้อ
มีส่วนสำคัญที่ทำให้ยอดขายรถจักรยานยนต์ภายในประเทศเพิ่มขึ้นจาก 1.3 ล้านคัน ในปี 2545 เป็น
2.11 ล้านคัน ในปี 2548 และมียอดการผลิตรถจักรยานยนต์ที่เพิ่มขึ้นจาก 1.9 ล้านคันในปี 2545
เป็น 2.8 ล้านคันในปี 2547 และในช่วงปี 2549 - 2551 ยอดขายรถจักรยานยนต์ลดลงจาก 2.0
ล้านคัน เป็น 1.7 ล้านคัน ซึ่งสาเหตุของการลดลงดังกล่าว
เนื่องจากปัญหาอุทกภัยที่ส่งผลต่อกลุ่มลูกค้ารถจักรยานยนต์หลายพื้นที่ในต่างจังหวัด
ปัญหาเศรษฐกิจชะลอตัว สภาพทางการเมือง รวมถึงสภาวะราคาน้ำมันปรับตัวสูงขึ้น อย่างต่อเนื่อง

ที่มา : สถาบันยานยนต์ หน่วย: คัน

[]

ภาวะอุตสาหกรรมรถยนต์

อุตสาหกรรมรถยนต์มีการเติบโตอย่างต่อเนื่องตั้งแต่ปี 2545 – 2551
มียอดผลิตรถยนต์ภายในประเทศเพิ่มขึ้น จาก 0.5 ล้านคัน ในปี 2545 มาเป็น 1.3 ล้านคัน ในปี
2551 และมียอดจำหน่ายภายในประเทศเพิ่มขึ้นจาก 4.0 แสนคันในปี 2545 เป็น 7.0 แสนคันในปี
2548 และหดตัวลงเหลือ 6.1 แสนคันในปี 2551
แม้รัฐบาลจะกำหนดยุทธศาสตร์การพัฒนาประเทศซึ่งมีอุตสาหกรรมยานยนต์เป็นหนึ่งในแรงผลักดันเศรษฐกิจโดยมีเป้าหมายให้ประเทศไทยเป็น
Detroit of Asia แต่ปัญหาเศรษฐกิจชะลอตัว การเมือง
รวมถึงราคาน้ำมันปรับตัวสูงขึ้นอย่างต่อเนื่อง
ยังคงส่งผลกระทบต่อภาคอุตสาหกรรมโดยรวมอย่างหลีกเลี่ยงไม่ได้

ที่มา : สถาบันยานยนต์ หน่วย : คัน

[]

-   การจัดหาผลิตภัณฑ์

การผลิต และนโยบายการผลิต

ปัจจุบันบริษัทมีโรงงานตั้งอยู่ที่ 7/1-2 หมู่ 1 ตำบลพานทอง อำเภอพานทอง จังหวัดชลบุรี บนเนื้อที่
32-2-4 ไร่ เพื่อดำเนินการผลิตสีอุตสาหกรรม ในปี 2551 บริษัทมีกำลังการผลิตเฉลี่ยประมาณ
6,000 ตันต่อปี ลดลงจากปี 2550 ซึ่งมีกำลังการผลิตเฉลี่ยประมาณ 7,000 ตันต่อปี
เนื่องจากการจำหน่ายสายการผลิตสีพ่นพลาสติกสำหรับชิ้นส่วนภายในรถยนต์ให้แก่ บริษัท ออริจิน
อีซึ่น เพ้นท์ จำกัด ในเดือนมกราคม 2551 คิดเป็นกำลังการผลิตประมาณ 1,000 ตันต่อปี
ซึ่งสามารถจำแนกกำลังการผลิตตามประเภทผลิตภัณฑ์ได้ ดังนี้

+----------------------------+------------+------------+-------------+
| กำลังการผลิตเฉลี่ย (หน่วย: ตัน)  | ปี 2549     | ปี 2550     | ปี 2551      |
+============================+============+============+=============+
| -   สีพ่นรถจักรยานยนต์         | 3,000      | 3,250      | 3,250       |
|                            |            |            |             |
| -   สีเคลือบบรรจุภัณฑ์          | 1,350      | 1,500      | 1,500       |
|                            |            |            |             |
| -   หมึกพิมพ์                 | 1,000      | 1,150      | 1,150       |
|                            |            |            |             |
| -   สีพ่นพลาสติก              | 950        | 1,100      | -0- ***     |
+----------------------------+------------+------------+-------------+
| รวมกำลังการผลิตเฉลี่ย          | 6,300      | 7,000      | 5,900       |
+----------------------------+------------+------------+-------------+

*** การขายเครื่องจักร เครื่องมือ อุปกรณ์ วัตถุดิบ งานระหว่างทำ
และสินค้าที่ใช้ในสายการผลิตสีพ่นพลาสติกให้แก่บริษัท ออริจิน อีซึ่น เพ้นท์ จำกัด (“OEP”)
(ข้อมูลเพิ่มเติมส่วนที่ 2 ลักษณะการประกอบธุรกิจและบริษัทที่เกี่ยวข้อง หน้า 10)

+----------------------------+------------+------------+-------------+
| ปริมาณการผลิตจริง (หน่วย: ตัน)  | ปี 2549     | ปี 2550     | ปี 2551      |
+============================+============+============+=============+
| -   สีพ่นรถจักรยานยนต์         | 2,073      | 1,625      | 1982        |
|                            |            |            |             |
| -   สีเคลือบบรรจุภัณฑ์          | 666        | 484        | 643         |
|                            |            |            |             |
| -   หมึกพิมพ์                 | 795        | 388        | 336         |
|                            |            |            |             |
| -   สีพ่นพลาสติก              | 640        | 694        | -0-         |
+----------------------------+------------+------------+-------------+
| รวมปริมาณการผลิตจริง          | 4,174      | 3,191      | 2,961       |
+----------------------------+------------+------------+-------------+
| อัตราการใช้กำลังการผลิต        | 68.95%     | 50.00%     | 61.01%      |
| (เปอร์เซ็นต์)                 |            |            |             |
|                            | 49.25%     | 32.24%     | 42.90%      |
| -   สีพ่นรถจักรยานยนต์         |            |            |             |
|                            | 79.52%     | 33.75%     | 29.28%      |
| -   สีเคลือบบรรจุภัณฑ์          |            |            |             |
|                            | 67.96%     | 63.09%     | -0-         |
| -   หมึกพิมพ์                 |            |            |             |
|                            |            |            |             |
| -   สีพ่นพลาสติก              |            |            |             |
+----------------------------+------------+------------+-------------+
| อัตราการใช้กำลังการผลิต        | 66.25%     | 45.58%     | 44.13       |
+----------------------------+------------+------------+-------------+

ที่มา: ข้อมูลจากบริษัท

ขั้นตอนการผลิต

[]

ในการผลิตสินค้าแต่ละรายการ บริษัทจะมีขั้นตอนการผลิตหลักดังแผนภาพดังกล่าว
โดยจะเริ่มตั้งแต่การติดต่อประสานงานกับลูกค้าและรับคำสั่งซื้อ (Order) จากลูกค้า
โดยที่ลูกค้าจะมีคำสั่งซื้อล่วงหน้าประมาณ 1 - 3 เดือน
เพื่อให้บริษัทมีเวลาเตรียมการวางแผนการผลิตสินค้าและสั่งซื้อวัตถุดิบจาก Supplier
ให้เพียงพอต่อความต้องการและเกิดประสิทธิภาพในการผลิต ทั้งนี้
ในการผลิตสินค้าบริษัทจะให้ความสำคัญกับคุณภาพของสินค้าเป็นหลัก
ด้วยการตรวจสอบคุณภาพโดยใช้อุปกรณ์ตรวจวัดที่ได้มาตรฐานทั้งในระหว่างการดำเนินการผลิตและก่อนการส่งมอบให้กับลูกค้าต่อไป

การดำเนินการผลิตสีของบริษัทประกอบด้วย 7 ขั้นตอนหลัก ได้แก่ การจัดเตรียมวัตถุดิบ
การผสมสีขั้นต้น การบด การผสมสี การปรับเฉดสี การตรวจสอบคุณภาพ
และการกรองและการบรรจุสี โดยมีรายละเอียดดังนี้

1)  การจัดเตรียมวัตถุดิบ (Raw Material Preparation)
    เป็นการนำวัตถุดิบที่ผ่านการตรวจสอบและควบคุมคุณภาพมาชั่งน้ำหนักตามสูตรผสม
    เพื่อเตรียมสำหรับการผลิต

2)  การผสมสีขั้นต้น (Pre-mixing) เป็นการควบคุมอัตราส่วนผสมของผงสีหรือแม่สี
    และนำสีไปผสมกับตัวทำละลาย และสารเติมแต่งบางส่วน ให้เป็นไปตามส่วนประกอบที่ต้องการ
    จากนั้นกวนจนเข้ากัน

3)  การบด (Grinding)
    เป็นขั้นตอนการบดสีเพื่อให้ได้สีที่มีความละเอียดมากขึ้นตามมาตรฐานที่กำหนด
    ด้วยเครื่องบดที่ควบคุมความเร็วรอบ เพื่อให้เกิดการกระจายตัวของสี
    ซึ่งจะมีทั้งแบบเครื่องปั่นผสมชนิดที่มีความเร็วรอบสูง (High Speed Mixing)
    และเครื่องปั่นผสมสีชนิดต่างๆ และทำการทดสอบความละเอียดของสีที่ได้

4)  การผสมสี (Letting Down)
    เป็นการผสมวัตถุดิบที่เป็นองค์ประกอบในการผลิตสีส่วนที่เหลือซึ่งเป็นของเหลว ได้แก่
    สารยึดจำพวกกาวลาเท็กซ์หรือเรซิ่น สารเติมแต่ง ตัวทำละลายต่างๆ เช่น น้ำ ทินเนอร์
    และน้ำมันก๊าด เป็นต้น

5)  การปรับเฉดสี (Tinting) เป็นขั้นตอนของการแต่งสีโดยใช้แม่สี
    เพื่อให้ได้เฉดสีตรงตามความต้องการของลูกค้ามากที่สุด

6)  การตรวจสอบคุณภาพ (Quality Control: Q.C.)
    เป็นการควบคุมและตรวจสอบคุณภาพของวัตถุดิบ ส่วนผสมขั้นกลางและผลิตภัณฑ์
    โดยการสุ่มตัวอย่างเพื่อตรวจสอบคุณภาพ เช่น ความหนืด ความหนาแน่น ความละเอียด
    และการเทียบสี เป็นต้น ด้วยเครื่องมือตรวจวัดที่มีประสิทธิภาพและทันสมัย
    เพื่อให้แน่ใจว่าสีมีคุณสมบัติตรงตามมาตรฐานที่ตกลงกับลูกค้าไว้

7)  การกรองและการบรรจุสี (Filtering and Filling)
    เป็นการกรองและบรรจุสีลงในภาชนะบรรจุที่ผ่านการตรวจสอบแล้ว
    และเป็นขั้นตอนสุดท้ายของกระบวนการผลิตสี ได้เป็นผลิตภัณฑ์สำเร็จรูปพร้อมส่งจำหน่ายต่อไป

ทั้งนี้ ในการผลิตสีแต่ละประเภทโดยทั่วไปจะมีขั้นตอนคล้ายกัน
แต่จะมีความแตกต่างกันในส่วนของส่วนผสมเพิ่มเติมบางชนิด
เพื่อให้ได้คุณสมบัติพิเศษและประโยชน์ตามการใช้งาน และตามสูตรเฉพาะของผู้ผลิตสี

วัตถุดิบและผู้จำหน่าย (Supplier)

รายละเอียดของวัตถุดิบหลักและจำนวนผู้จัดจำหน่าย/นำเข้าวัตถุดิบที่ใช้ในการผลิตสีของบริษัท มีดังนี้

+-------------+----------+------------------------------+--------------+
| รายการ      | ผู้จ       | ประเทศที่ผลิต                   | การค         |
|             | ัดจำหน่าย/ |                              | วบคุมราคาต้นทุน |
| วัตถุดิบหลัก    | นำเข้า    |                              |              |
|             | (ราย)    |                              |              |
+=============+==========+==============================+==============+
| 1.  ผงสี     |   31     | เกาหลี, ฮ่องกง, ญี่ปุ่น, อเมริกา,   | บริษ          |
|             |          | อังกฤษ, อินเดีย, มาเลเซีย,       | ัทจะมีการประเม |
|  (Pigments) |          | แคนาดา, เนเธอร์แลนด์, เยอรมัน,  | ินแผนการใช้วัตถ |
|             |          | ฝรั่งเศส, สวิสเซอร์แลนด์,         | ุดิบอย่างต่อเนื่อง |
|             |          | ออสเตรเลีย, จีน                | จากนั้น        |
|             |          |                              | จึงทำการแจ้งปร |
|             |          |                              | ิมาณความต้องกา |
|             |          |                              | รแก่ผู้จัดจำหน่าย |
|             |          |                              | หรือผู้นำเข้า    |
|             |          |                              | และเจร       |
|             |          |                              | จาตกลงราคากัน |
|             |          |                              | ล่วงหน้าประมาณ |
|             |          |                              | 1 - 3 เดือน   |
+-------------+----------+------------------------------+--------------+
| 2.  เรซิ่น    |   26     | เกาหลี, เนเธอร์แลนด์, ญี่ปุ่น,      |              |
|             |          | สวีเดน, อเมริกา, จีน, นิวซีแลนด์,  |              |
|    (Resins) |          | มาเลเซีย, เยอรมัน, ออสเตรเลีย,  |              |
|             |          | ไทย                          |              |
+-------------+----------+------------------------------+--------------+
| 3.          |   16     | เกาหลี, อินโดนีเซีย, ญี่ปุ่น,        |              |
|   ตัวทำละลาย |          | อเมริกา, อังกฤษ, มาเลเซีย,      |              |
|             |          | สิงคโปร์, อิตาลี, เยอรมัน,        |              |
|  (Solvents) |          | ฝรั่งเศส, ไทย                  |              |
+-------------+----------+------------------------------+--------------+
| 4.          |   26     | เบลเยียม, ไต้หวัน, อเมริกา,      |              |
|   สารเติมแต่ง |          | เยอรมัน, ออสเตรเลีย,           |              |
|             |          | สิงคโปร์,ญี่ปุ่น, สวิสเซอร์แลนด์, ไทย |              |
| (Additives) |          |                              |              |
+-------------+----------+------------------------------+--------------+

รายละเอียดวัตถุดิบที่สั่งซื้อจากผู้จัดจำหน่ายหลัก (Supplier) ในแต่ละราย มีดังนี้

  -----------------------------------------------------------------------
  รายชื่อผู้จัดจำหน่ายวัตถุดิบ                 รายการวัตถุดิบที่สั่งซื้อ
  ----------------------------------- -----------------------------------
  บจก.ไทยมิตซุย สเปเชียล เคมีคอล          เรซิ่น

  INX International Ink Co.           หมึกพิมพ์

  บจก.สยามเคมีคอลอินดัสตรี                เรซิ่น

  BAYER MATERIALSCIENCE LIMITED       เรซิ่น

  บจก.ซีบา สเปเชียลตี เคมิคอลส์            ผงสี
  (ประเทศไทย)                         

  บจก.ไบรเทน โปลีเทรดดิ้ง                ตัวทำละลาย

  บจก.นากาเซ่ (ประเทศไทย)              เรซิ่น

  บจก.เมกาเคม (ประเทศไทย)             ผงสี ตัวทำละลาย

  บจก.คลาเรียนท์ เคมิคอลซ์                ผงสี
  -----------------------------------------------------------------------

วัตถุดิบที่ใช้ในการผลิตแบ่งได้เป็นสองประเภท คือ วัตถุดิบเฉพาะตามสูตรลิขสิทธิ์
ที่เป็นความลับทางการค้าและบริษัทต้องซื้อวัตถุดิบดังกล่าวจากบริษัทที่เจ้าของ Know-How
ยอมรับเท่านั้น และวัตถุดิบทั่วไปที่บริษัทสามารถจัดซื้อได้เองจากผู้จัดจำหน่ายทั่วไป

ก่อนการจัดซื้อวัตถุดิบบริษัทจะมีการวางแผนการผลิตตามความต้องการหรือแผนการผลิตสินค้าของลูกค้าผู้ใช้สี
เพื่อให้มีวัตถุดิบให้พอเพียงสำหรับการผลิตสีในแต่ละคำสั่งซื้อจากลูกค้าผู้ใช้สี
โดยจะมีการสั่งซื้อวัตถุดิบเป็น P/O (Purchasing Order)
จากผู้จัดจำหน่ายวัตถุดิบที่บริษัทได้คัดเลือกแล้วว่าสามารถจัดหาวัตถุดิบที่มีคุณภาพและมาตรฐานตรงตามข้อกำหนดของลูกค้า
โดยจะสั่งซื้อล่วงหน้าประมาณ 1-3 เดือน และมีการสำรองวัตถุดิบนานประมาณ 3 เดือน ทั้งนี้
เนื่องจากบริษัทใช้วัตถุดิบเคมีภัณฑ์ที่ต้องนำเข้าจากต่างประเทศบริษัทจึงมีการติดตามความเคลื่อนไหวของราคา
อุปสงค์และอุปทานของเคมีภัณฑ์ในตลาดโลกอย่างใกล้ชิด เพื่อเป็นข้อมูลในการบริหารต้นทุนการผลิต
และเพื่อลดความเสี่ยงจากผลกระทบของความผันผวนของราคาวัตถุดิบ

นโยบายเกี่ยวกับสินค้าคงคลัง

บริษัทประกอบธุรกิจผลิตสีอุตสาหกรรมตามคำสั่งซื้อของลูกค้า ซึ่งจะมีความแตกต่างกันในแต่ละราย
อีกทั้งลักษณะของสินค้าจะแตกต่างกันตามสิทธิที่บริษัทได้รับอนุญาตใช้ในการผลิตสี ดังนั้น
ก่อนการผลิตสินค้าบริษัทจะมีการวางแผนโดยให้สอดคล้องกับแผนการผลิตสินค้าประจำปีของลูกค้า
บริษัทจึงผลิตสีในปริมาณที่เท่ากับความต้องการของลูกค้าในการสั่งซื้อแต่ละคราวและอาจมีการผลิตสีสำรองเพียงบางส่วนเท่านั้น
นอกจากนี้ สีส่วนใหญ่ที่บริษัทผลิตจะเป็นสีที่บริษัทได้รับอนุญาตในการใช้สิทธิผลิตสี
บริษัทจึงต้องผลิตและจำหน่ายสีให้กับเจ้าของลิขสิทธิ์เท่านั้น
ไม่สามารถนำสูตรและสีเดียวกันไปผลิตและขายให้ลูกค้ารายอื่นที่ไม่ใช้เจ้าของลิขสิทธิ์ได้

การดำเนินการเกี่ยวกับสินค้าค้างสต็อก

หากบริษัทมีสีที่ผลิตตามสิทธิที่บริษัทได้รับอนุญาตค้างสต็อก
ซึ่งอาจเกิดจากการที่ลูกค้าเปลี่ยนแปลงสายการผลิต หรือเปลี่ยนแปลงปริมาณการผลิตสินค้าของลูกค้า
รายละเอียดความเป็นไปได้ในการเกิดสินค้าค้างสต็อก และวิธีการจัดการมีดังนี้

1.  สีพ่นรถจักรยานยนต์
    โดยทั่วไปแล้วบริษัทจะมีการวางแผนการผลิตให้สอดคล้องกับความต้องการใช้ของลูกค้าผู้ใช้สี
    จึงทำให้เกิดสีค้างสต็อกน้อย ซึ่งในกรณีที่เกิดสีค้างสต็อก
    ลูกค้าผู้ใช้สีจะรับซื้อคืนสีค้างสต็อกทั้งหมด หรือในกรณีที่ลูกค้าไม่ซื้อคืน
    บริษัทจะขายสีในราคาต่ำสำหรับงานอะไหล่ งานซ่อมแซม
    หรือนำไปผสมใหม่เป็นสีสำหรับหมวกกันน็อก เป็นต้น

2.  หมึกพิมพ์ เป็นผลิตภัณฑ์ที่เป็นที่ต้องการของลูกค้าโดยทั่วไป โดยเฉพาะหมึกพิมพ์สีดำ
    และไม่มีลิขสิทธิ์เฉพาะ ดังนั้น การค้างสต็อกจึงมีความเป็นไปได้ต่ำ
    สำหรับหมึกพิมพ์พิเศษที่บริษัทมีความร่วมมือทางการค้ากับ INX นั้น
    เป็นการสั่งซื้อตามใบสั่งซื้อของลูกค้า ดังนั้น ลูกค้าผู้ใช้สีจะรับซื้อคืนสีค้างสต็อกทั้งหมด

3.  สีเคลือบบรรจุภัณฑ์ เป็นสีที่บริษัทเป็นผู้คิดค้น และพัฒนาสูตรเฉพาะขึ้นมา
    ในกรณีที่เกิดสีค้างสต็อก บริษัทจะขายลดราคาไปยังผู้เหมาซื้อสีในราคาถูก
    ซึ่งผู้รับเหมาซื้อสีจะนำไปใช้ในการพ่น เคลือบสินค้าต่าง ๆ เช่น นาฬิกาติดผนัง ไส้แฟ้ม
    บรรจุภัณฑ์อลูมิเนียมเกรดต่ำ เป็นต้น

ทั้งนี้ ในการขายสีค้างสต็อกในราคาต่ำถึงแม้บริษัทจะได้กำไรน้อย
หรือบางครั้งต่ำกว่าต้นทุนการผลิตจะเป็นทางเลือกที่ดีกว่าที่บริษัทต้องกำจัดสีค้างสต็อกเอง
ซึ่งจะทำให้บริษัทต้องเสียค่าใช้จ่ายในการทำลายสีที่เป็นสารเคมี
จึงต้องมีกระบวนการในการกำจัดให้ถูกต้อง เนื่องจากบริษัทให้ความสำคัญกับการรักษาสิ่งแวดล้อม

สภาพปัญหาเกี่ยวกับวัตถุดิบ

วัตถุดิบหลักที่ใช้ในการผลิต ได้แก่ ผงสี เรซิน ตัวทำละลาย สารเติมแต่ง และเคมีภัณฑ์อื่นๆ
ที่มีความผันผวนด้านราคาสูง โดยราคาส่วนใหญ่จะผันผวนตามราคาน้ำมัน
ซึ่งราคาน้ำมันมีราคาผันผวนในระดับสูง

[]

รูปแสดงความเคลื่อนไหวของราคาน้ำมัน ระหว่างเดือนมกราคม – ธันวาคม 2551

ที่มา : www.ptt.co.th

เทคโนโลยีการผลิต

โดยทั่วไป เทคโนโลยีการผลิตสีของผู้ผลิตแต่ละรายจะใช้เทคโนโลยีที่ไม่แตกต่างกันมากนัก
มีกระบวนการผลิตที่ไม่ซับซ้อน ส่วนใหญ่จะนำวัตถุดิบจากต่างประเทศ
มาผสมและบรรจุภายในประเทศ แต่ผู้ผลิตที่ได้มาตรฐานต้องพึ่งพาสูตรในการผสม
ซึ่งเป็นความลับทางการค้า ทำให้ต้องมีการร่วมทุนกับต่างประเทศ
หรือผู้ผลิตอาจพัฒนาสูตรการผลิตขึ้นเอง
แต่สีจะต้องได้มาตรฐานของกลุ่มอุตสาหกรรมต่อเนื่องหรือตามข้อกำหนดของลูกค้าเป็นหลัก นอกจากนี้
มีการแข่งขันกันในส่วนของคุณสมบัติพิเศษของสี ประโยชน์ที่จะได้รับจากการนำสีไปใช้
และลักษณะเด่นของสีเพื่อดึงดูดความสนใจของลูกค้า โดยจะขึ้นอยู่กับสูตรการผลิตเฉพาะ
และส่วนผสมที่ใช้ในการผลิตของผู้ผลิตแต่ละราย

ทั้งนี้ บริษัทมีข้อได้เปรียบผู้ผลิตสีรายอื่นในด้านสูตรการผลิตที่มีลักษณะพิเศษ
และเป็นที่ยอมรับจากลูกค้าโดยทั่วไป
เนื่องจากบริษัทได้รับเทคโนโลยีการผลิตจากการซื้อลิขสิทธิ์สูตรผลิตสีจากผู้ผลิตสีชั้นนำ
ส่วนของผลิตภัณฑ์สีที่ใช้สูตรการผลิตของบริษัทเอง
บริษัทได้มีการพัฒนาปรับปรุงอย่างต่อเนื่องและเป็นที่ยอมรับของลูกค้ามาโดยตลอด

-   มาตรฐานสากล

บริษัทได้เข้าร่วมเป็นสมาชิกและได้รับการรับรองให้เป็นสมาชิกของกลุ่ม Responsible Care
(RC) ของกลุ่มเคมีภัณฑ์อุตสาหกรรม (International Council of Chemicals
Association: ICCA) ในปี 2542
เนื่องจากบริษัทต้องการเสริมสร้างความมุ่งมั่นเกี่ยวกับหลักการดูแลด้วยความรับผิดชอบทั้งส่วนของบริษัทและสังคม
ซึ่งหลักการของ Responsible Care นี้ครอบคลุมตั้งแต่เรื่องการปกป้องสิ่งแวดล้อม
ความปลอดภัยในการปฏิบัติงาน ความปลอดภัยในโรงงานและการป้องกันอันตราย
ความปลอดภัยในการขนส่ง การดูแลผลิตภัณฑ์ และการสื่อสารอย่างมีประสิทธิภาพกับชุมชน
นอกจากนี้บริษัทยังได้รับการรับรองมาตรฐานระบบคุณภาพ ISO 9001:2000 เมื่อเดือนมีนาคม
2549 และอยู่ในช่วงขอการรับรองระบบอุตสาหกรรมยานยนต์ ISO/TS 16949:2002
ซึ่งเป็นระบบที่ช่วยลดการสูญเสีย เพิ่มประสิทธิภาพการทำงาน รวมถึงการแก้ไขเชิงป้องกัน
(Preventive) และการใช้ทรัพยากรอย่างคุ้มค่า เพื่อให้ลูกค้ามีความพึงพอใจสูงสุด

บริษัทฯ ได้มีการกำหนดนโยบายคุณภาพ  “เร็ว และถูกต้อง” และปรัชญาคุณภาพบริษัท
“คุณภาพสม่ำเสมอ ส่งของตรงเวลา พัฒนาต่อเนื่อง”  
โดยนโยบายคุณภาพและปรัชญาคุณภาพได้ถูกสื่อสารออกไปทั่วทั้งองค์กรและมีการทบทวนนโยบายคุณภาพเป็นระยะ
เพื่อให้สามารถการปรับปรุงระบบบริหารงานคุณภาพให้มีประสิทธิภาพอย่างต่อเนื่องตามขั้นตอนการปฏิบัติงานการทบทวนการบริหาร

-   ผลกระทบต่อสิ่งแวดล้อม

บริษัทได้ตระหนักถึงผลกระทบต่อสิ่งแวดล้อมที่เกิดขึ้นจากการผลิตสี
จึงได้ดำเนินการผลิตและมีการบำบัดของเสียที่เกิดจากการผลิตต่างๆ
ของบริษัทให้เป็นไปตามมาตรฐานของกรมโรงงาน และตามกฎหมายที่กำหนดไว้
โดยมีการดำเนินการตรวจวัดผลและตรวจสอบคุณภาพของสิ่งแวดล้อมอย่างต่อเนื่องอย่างน้อยปีละ 2
ครั้ง ซึ่งล่าสุดบริษัทได้ทำการตรวจวัดในวันที่ 24 ธันวาคม 2551 โดยบริษัท เฮลธ์ แอนด์
เอ็นไวเทค จำกัด เพื่อตรวจวัดและประเมินผลการดำเนินงานด้านสิ่งแวดล้อมของบริษัท นอกจากนี้
บริษัทได้เข้าร่วมเป็นสมาชิกกลุ่ม Responsible Care (RC) ในประเทศไทย
ของกลุ่มเคมีภัณฑ์สภาอุตสาหกรรม (International Council of Chemicals
Association: ICCA) ตั้งแต่ปี 2542 จนถึงปัจจุบัน ทั้งนี้
เพื่อประโยชน์ในการสื่อสารข้อมูลที่มีประโยชน์และเกี่ยวข้องกับสุขภาพ สิ่งแวดล้อม
และความปลอดภัย อย่างเปิดเผยต่อพนักงานและชุมชน และในปี 2551
บริษัทมีงบประมาณด้านสิ่งแวดล้อมประมาณ 300,000 บาท
และไม่มีข้อพิพาททางกฎหมายด้านสิ่งแวดล้อม

ตารางแสดงการตรวจวัดสภาพแวดล้อมในโรงงาน การควบคุมและบำบัดสิ่งแวดล้อมของบริษัท

การตรวจสอบคุณภาพอากาศจากปล่องระบาย

+------------+-----------------------+-----+------------+-----------+
| แหล่งกำเนิด  | รายการตรวจ            | ห   | ปริมาณที่     | ค่า        |
|            |                       | น่วย |            |           |
|            |                       |     | ตรวจวัดได้   | มาตรฐาน   |
+------------+-----------------------+-----+------------+-----------+
| ปล่องระบาย  | Ø ของปล่อง             | m   | 0.30 x     | -         |
|            |                       |     | 0.50       |           |
+------------+-----------------------+-----+------------+-----------+
|            | อุณหภูมิภายในปล่อง        | ^(  | 30         | -         |
|            |                       | o)C |            |           |
+------------+-----------------------+-----+------------+-----------+
|            | ความเร็วลมในปล่อง       | m/s | 14.20      | -         |
+------------+-----------------------+-----+------------+-----------+
|            | ป                     | m³/ | 127.80     | -         |
|            | ริมาตรอากาศที่ออกจากปล่อง | min |            |           |
+------------+-----------------------+-----+------------+-----------+
|            | ไซลีน (Xylene)         | mg  | 3.87 (0.89 | 870 (200  |
|            |                       | /m³ | ppm)       | ppm)      |
+------------+-----------------------+-----+------------+-----------+
|            | โทลูอีน (Toluene)       | mg  | 1.87 (0.50 | -         |
|            |                       | /m³ | ppm)       |           |
+------------+-----------------------+-----+------------+-----------+

การตรวจสอบคุณภาพอากาศภายในห้องวิจัยและสายการผลิต

+-------------+---------------------+------+-------------+------------+
| พื้นที่         | รายการตรวจ          | หน่วย | ค่าที่ตรวจ     | ค่า         |
|             |                     |      |             |            |
|             |                     |      | วัดได้        | มาตรฐาน    |
+=============+=====================+======+=============+============+
| ห้องวิจัย      |                     |      |             |            |
+-------------+---------------------+------+-------------+------------+
| บู๊ทพ่นสี       | ไซลีน (Xylene)       | m    | 121.17      | 435 (100   |
| แล          |                     | g/m³ | (27.91 ppm) | ppm)       |
| ะห้องปฏิบัติการ |                     |      |             |            |
+-------------+---------------------+------+-------------+------------+
|             | โทลูอีน (Toluene)     | m    | 13.27 (3.52 | 754 (200   |
|             |                     | g/m³ | ppm)        | ppm)       |
+-------------+---------------------+------+-------------+------------+
|             | บิวธิลอะซิเ            | m    | 1.92 (0.40  | 710 (150   |
|             | ตท (Butyl acetate)  | g/m³ | ppm)        | ppm)       |
+-------------+---------------------+------+-------------+------------+
|             | เอทธิลอะซิเ           | m    | 41.06       | 1,400 (400 |
|             | ตท (Ethyl acetate)  | g/m³ | (11.73 ppm) | ppm)       |
+-------------+---------------------+------+-------------+------------+
| ห้องปฏิบัติการ  | ไซลีน (Xylene)       | m    | 31.31 (7.21 | 435 (100   |
| (Area)      |                     | g/m³ | ppm)        | ppm)       |
+-------------+---------------------+------+-------------+------------+
|             | โทลูอีน (Toluene)     | m    | 7.40 (1.96  | 754 (200   |
|             |                     | g/m³ | ppm)        | ppm)       |
+-------------+---------------------+------+-------------+------------+
|             | บิวธิลอะซิเ            | m    | 1.86 (0.39  | 710 (150   |
|             | ตท (Butyl acetate)  | g/m³ | ppm)        | ppm)       |
+-------------+---------------------+------+-------------+------------+
|             | เอทธิลอะซิเ           | m    | 0.35 (0.10  | 1,400 (400 |
|             | ตท (Ethyl acetate)  | g/m³ | ppm)        | ppm)       |
+-------------+---------------------+------+-------------+------------+
| สายการผลิต   |                     |      |             |            |
+-------------+---------------------+------+-------------+------------+
|             | ไซลีน (Xylene)       | m    | 7.11 (1.64  | 435 (100   |
|             |                     | g/m³ | ppm)        | ppm)       |
+-------------+---------------------+------+-------------+------------+
|             | โทลูอีน (Toluene)     | m    | 10.23 (2.71 | 754 (200   |
|             |                     | g/m³ | ppm)        | ppm)       |
+-------------+---------------------+------+-------------+------------+
|             | บิวธิลอะซิเ            | m    | 1.01 (0.21  | 710 (150   |
|             | ตท (Butyl acetate)  | g/m³ | ppm)        | ppm)       |
+-------------+---------------------+------+-------------+------------+
|             | เอทธิลอะซิเ           | m    | 4.78 (1.36  | 1,400 (400 |
|             | ตท (Ethyl acetate)  | g/m³ | ppm)        | ppm)       |
+-------------+---------------------+------+-------------+------------+
|             | Carbon B            | m    | 0.83        | 15         |
|             | lack ในรูปปริมาณฝุ่นรวม | g/m³ |             |            |
+-------------+---------------------+------+-------------+------------+
|             | ปริมา                | m    | 0.08        | 15         |
|             | ณฝุ่นรวม (Total dust) | g/m³ |             |            |
+-------------+---------------------+------+-------------+------------+

หมายเหตุ : 1. เป็นการสุ่มตรวจในบริเวณต่างๆของโรงงาน

1.  ค่าที่ตรวจวัดได้เป็นค่าที่อยู่ในเกณฑ์มาตรฐานที่กำหนดโดยกระทรวงอุตสาหกรรม
    กระทรวงมหาดไทย

  และ หน่วยงานอื่นที่มีหน้าที่กำกับดูแลทั้งหมด

-   งานที่ยังไม่ได้ส่งมอบ

- ไม่มี -